FC Købehavn præsenterede torsdag Nicolai Boilesen som ny mand hos de danske mestre, og nu kan endnu en dansk topspiller være på vej. I hvert fald hvis man skal tro det engelske tabloid-medie The Sun.

De skriver, at Jores Okore er til lægetjek efter, at Aston Villa er blevet enige med FC København om en prisnedsættelse.

Hvis skiftet skulle blive en realitet, så bliver det samtidig til en ende for det ulykkelige ophold, som Okore har haft hos Aston Villa, hvor skader har ødelagt mulighederne for at slå endeligt igennem. Det var ellers meget lovende, hvad den unge Okore kom med i sommeren 2013, da han kom til England fra FC Nordsjælland for omkring 35 millioner kroner.

I denne sæson er det desuden kun blevet til én kamp for Okore i Aston Villa, der i sidste sæson rykkede ned i den næstbedste engelske række, Championship.

Det nævnes ikke hvor meget, man regner med, at overgangssummen skal være for at få Okore tilbage til Danmark igen.

FC København kvalificerede sig i onsdags til Champions League, hvor de blandt andet skal møde de engelske mestre fra Leicester, så Okore kan hurtigt få engelsk græs under fødderne igen.